कालका मेल हादसे में मारे गए लोगों के परिजनों को नौकरी  
रेल मंत्री के तौर पर शपथ लेने वाले दिनेश त्रिवेदी ने रेल सुरक्षा को अपनी शीर्ष प्राथमिकता में रखा है।
रेल मंत्री के तौर पर शपथ लेने वाले दिनेश त्रिवेदी ने रेल सुरक्षा को अपनी शीर्ष प्राथमिकता में रखा है और कालका मेल हादसे में मारे गए प्रत्येक यात्री के एक परिजन को नौकरी देने की घोषणा की है। वह अपनी पार्टी अध्यक्ष ममता बनर्जी के निर्देशों पर सीधे दुर्घटनास्थल के लिए रवाना हो गए।  त्रिवेदी ने शपथ ग्रहण करने के बाद कहा, हालात बहुत दुर्भाग्यपूर्ण हैं। दुर्घटना हुई है सभी जानते हैं। इसलिए मैं राष्ट्रपति भवन से रेल भवन या अपने घर नहीं जा रहा। उन्होंने कहा, मैं सीधे दुर्घटनास्थल पर जा रहा हूं। मेरी नेता ममता बनर्जी ने भी मुझे निर्देश दिया है कि यह पहला काम है जो हमें करना है। उत्तर प्रदेश में फतेहपुर के पास रविवार को हुए ट्रेन हादसे में 69 लोगों की मौत हो चुकी है।  त्रिवेदी ने कहा, प्रत्येक मृतक के एक परिजन को नौकरी दी जाएगी। वह गुरूवार को असम के रांगिया भी जाएंगे जहां रविवार को एक विस्फोट के बाद गुवाहाटी-पुरी एक्सप्रेस पटरी से उतर गई थी।